text: Hashsmugler i fængsel
  14 december 2012 kl. 12.46
  Polsk mand dømt for smugling af hash til en værdi af over fem millioner kroner.
  En 31-årig polsk mand er ved retten i Sønderborg blevet idømt fængsel i to år og tre måneder for indsmugling af 81 kilo hash, som på gadeplan ville kunne have indbragt over fem millioner kroner.
  Manden blev i august standset og kontrolleret i nærheden af Frøslev. Han var netop kørt ind i Danmark.
  Politifolk opdagede den store mængde hash, der lå skjult i bilen.
  Sagen er efterforsket hos Udlændingekontrolafdelingen i Padborg (UKA).
  Foruden fængselsdommen besluttede retten at konfiskere den 31-åriges personbil. Den dømte har valgt at acceptere dommen.
  